Renkantis kavą rekomenduojame atkreipti dėmesį į skrudinimo lygį. Šis pupelių apdorojimo būdas itin svarbus ir gali skonius atskleisti, subalansuoti arba... sugadinti. Šviesaus skrudinimo kavą rinkitės tuo atveju, jei norite pažinti tikrąjį, iš gamtos atkeliavusį skonį. Dažniausiai šviesiai skrudinamos itin aukštos kokybės kavos pupelės, nes norima jų skonį paryškinti bei parodyti visas geriausias savybes.
Vidutinis skrudinimas populiariausias mišiniuose, kai siekiama subalansuoti skonį iš skirtingų rūšių arba skirtinguose regionuose užaugintų pupelių. Tamsus skrudinimas gali suteikti tamsią spalvą ir šokoladinį kartumą, todėl itin tinkamas itališko, belgiško, prancūziško tipo kavų mišiniams. Visgi, tamsaus skrudinimo nereikėtų painioti su sudeginta produkcija. Stipriai aliejingos ir aitrų kvapą turinčios kavos pupelės neturi nieko bendro su kokybišku tamsiu skrudinimu. Tokios produkcijos galima rasti itin žemomis kainomis, deja jų skonis nėra malonus.